ኣብ ትግራይ፡ እዚ ቫይረስ ኣቐዲምካ፡ ብሰናይ ፍቓድ መናእሰይ ዝርሑ ስራሕቲ ኣብ ምንካይ ዝርግሐ እዚ ሕማም ሓገዝቲ ክኾኑ ይድለ። ኣብ መቐለ ዝንቀሳቐሱ ዘለው መናእሰይ ብወገኖም፡ ኣብታ ከተማ ውዕውዕ ምንቅስቓስ ንግዲ፣ ሰብን ኣገልግሎት መጓዓዝያን ኣብ ዝርኣየሉ ቀዳማይ ወያነ ተባሂሉ ኣብ ዝጽዋዕ ቦታ መሕጸቢ ኢድ ሰሪሖም ከም ዘቐመጡ ይዛረቡ። እዚ፡ ብኢድ ዝህሉ ምትንኻፍ ብምንካይ ሰባት ኢዶም ብምሕጻብ እዚ ሕማም ክከላኸሉ ከም ዝኽእሉ መልእኽቲ ንምሕላፍን ንምትብባዕን፡ መድፍኢ ማይን ሳሙናን እዛ ኣቕሓ ብእግሪ ዝጉተት ክኸውን ብምግባር ተማሂዛ። እዚ ተሞኩሮ ናብ ካልኦት ከተማታት እታ ክልል ንምብጻሕ'ውን ይሰርሑ ኣለው። ነዚ ሰናይ ተበግሶ ናይ ዝመርሑ ዘለው መናእሰይ ኣባል ዝኾነ ኣሚር ሳልሕ፡ ሰባት ቀረብ ከይዘርጋሕካ ኢድኩም ብማይን ሳሙናን ተሓጸቡ ብማለት ጥራሕ ውጽኢታዊ ምዃን ስለ ዘይክኣል፡ ነዚ ጸገም ኣብ ምቕራፍ ንምሕጋዝ ተለዓዒልና ይብል። "መሓዙት ንመሓዙት ኮይንና ኢና ንተሓጋገዝ ዘለና፤ ትምህርቲ ኣብ ምሃብ'ውን ድሉዋት ዝኾኑ ኣብ ዓይደር ዝሰርሑ ሓካይም ኣለው፤ ምስኦም ኮይንና ኢና ንሰርሕ ዘለና። ሐዚ ሰብ ኣጠቓቕማ መሸፈኒ ኣፍን ኣፍንጫን፣ ኢድ ምሕጻብ መሕጸቢ ኢድ ዝበሉ ትምህርቲ ንህብ ኣለና። እቲ ዓብዪ ጸገም ኮይኑና ዘሎ ግን፡ ፋርማስታት ይሓብኡ ስለ ዘለው ሕጽረት መሸፈኒ ኣፍን ኣፍንጫን ኣሎ"። ኣሚር ሳልሕ፡ ቅድም ኢሉ'ውን ኣካል ሓገዝ ወፍሪ ምክልኻል ከም ሃንደበታዊ ተምላስን ውጽኣትን ዝበሉ ተመሓላለፍቲ ሕማማት ኮይኑ ኣብ ትግራይን ካልኦት ከባቢታትን ሰሪሑ'ዩ። እዞም ሕማማት ብቐሊሉ ሰብ ዝቐትሉ ምኻኖም ብምዝክኻር፡ ኮሮናቫይረስ ግን ብባህሪኡን መገዲ መተሓላፊኡን ዝተፈለየ ብምዃኑ ሓደግኡ ካብዚ ዝኸፍአን ምዃኑ ምርዳእ ከድሊ እዩ ይብል። "እዚ ሕማም ኣቐዲምና እንተዘይተኸላኺልናዮ፡ ኣብ ሃገርና ኮነ ክልልና ብዘሎ ትሕተ ቕርጺ ሕክምና፣ ቀረብ መድሓኒት ኮነ ካልእ መሳርሒ ክንቆጻጸሮ ኣይንኽእልን። ስለዚ፡ ካብ ካልእ ከባቢ ዝመጽእ ሰብ ኣብ በሪ መእተዊ መቐለ ኢዱ ተሓጺቡ መሸፈኒ ኣፍን ኣፍንጫን እንተገይሩ፣ መቐለ ምስ ኣተወ ኢዱ ዝሕጸበሉ ነገር እንተኣግንዩ ኢና ብቐሊሉ ክንፈትሖ እንኽእል" ኢሉ። ምንጪ ስእሊ, Bon Ha ተመሳሳሊ ዕላማ ብምሓዝ፡ ደረቕን ፈሳስን ሳሙን ብምትእኽኻብ ንኣረጋውያን፣ ግዳም ሓደርን ጸገም ጥዕና እኣምሮ ዘለዎም ተሓገዝትን ካብ ምብጻሕ ጀሚሩ ናይ እግሪ ጉዕዞ ብምግባር ነፍሲ ወከፍ ማሕበራዊ ርሕቐቱ ክሕሉ፣ ናይ ኢድ ሰላምታ ደው ከብልን ኢዱ ብኣግባቡ ክሕጸብን ኣስተምህሮ ንምሃብ ዝተንቀሳቐሱ መናእሰይ'ውን ኣለው። እዞም መናእሰይ፡ ኣስታት 600 ደረቕን ፈሳስን ሳሙና ብወለንታዊ ምንቅስቓስ ኣተኣካኺቦም ንምሕጋዝ ተንቀሳቒሶም'ዮም። እንተኾነ በዚ ዘባጭዩ ሰባት ከም ዘለው እትገልጽ ኣባል ጉጅለ ሓኾርቲ ትግራይ ዝኾነ ሰላም ልኡል'ያ። "እዚ ክንገብር ከለና ዘጋጥመና ዝነበረ ዘሕዝን እዩ፤ ይኸዱ ኣለው ርኣዩዎም እናበሉ ዝቕልዱ ሰባት ነይሮም። ኮሮና ባዕልኹም ኢኹም ከምዚ ጌርና ኣይንከላኸሎን ኢሎም ዘባጭዩ'ውን ነይሮም። እቲ ሕብረተሰብ ተኣኪቡ'ዩ ዝኸይድ፣ ተኣኪቦም'ዮም ዝሰትዩ፣ ኣብ ቢሮ ተኣኪቦም ኢኻ ትረኽብዮም፣ ታክሲ ከምኡ፤ እዚ ኹሉ ጌና ግንዛበ ዘይብሉ ምኻኑ እዩ ዘርኢ" ኢላ። "ናይ ብዙሓት ሰባት [ሚዲያታት ሓዊስካ] ርድኢት እንተኣትዩ ንከላኸሎ ዝብል እምበር ከይኣተወ ንከላኸል ዝብል ኣይኮነን" ኢሉ መንእሰይ ኣሚር ሳልሕ። ዝርግሐ እዚ ቫይረስ ንምንካይ፡ ማሕበራዊ ርሕቀትካ ሓሊኻ ምኻድ ወይ ካብ ገዛ ከይወጻእኻ ኮፍ ምባል ዝብሉ ስጉምታት ኣብ ብዙሓት ሃገራት ክውሰድ እንከሎ፡ ብቐሊሉ ኣብ ምቕባል ከቢድ ፈተና ገጢሙዎ'ዩ። እዚ፡ እቲ ሕብረሰተብ ዓቂቡ ካብ ዝጸንሖ ጥቡቕ ማሕበራዊ ርክብ ዝነቐለ ክኸውን ከም ዝኽእል ብዙሓት ግምቶም ይገልጹ። "ኣብዚ ነገር ብሓደ ግዘ ዝመጽእ ለውጢ የለን" እትብል ሰላም ልኡል፡ " ሕዚ ሰብ ክትነግሮ ከለኻ ኣይትፍርሒ፤ ፈሪሕኻ ኣይውጻእን'ዩ ዝብለካ። ግን ብዝረኸብናዮ ኣጋጣሚ እናምሃርና እዚ ኹሉ እናተኸታተልና ለውጢ ከምጽእ እንተዘይጌርናዮ ከቢድ ሳዕቤን ክህልዎ እዩ" ትብል። ኣብ ኣፍሪቃ ዘሎ መዓልታዊ ዝርገሐ ኮሮናቫይረስ ዘርኢ ሰሌዳ ብዛዕባ ኮሮናቫይረስ ክትፈልጥዎ ዝግባእ ሓበሬታታት ብሰንኪ ኮሮናቫይረስ ምንቅስቓስ ኣብ ዘይረኣያላ ከተማ ሮማ፡ ህይወት ከመይ ኣሎ?
